次韻徐覺風鈴
作者：于石
朝代：宋

paragraphs: 鏘然非金亦非玉，壹片宮商紛其觸。
歘如環轡玲瓏摇佩旌，鏗如鳴球拍琴九奏簫韶聲。
凄如孤鴻叫群嘹唳穿雲去，清如幽泉滴瀝飄落斷崖處。
餘音欲斷還復鳴，咄咄胡牀靜中據。
乃知簷鈴適與風相會，鏘鏘錚錚可聽不可佩。
我憐其輕脆不足恃，戛則成音擊則碎。
嗟哉無情之物能感人，浮華言語自古多誤身。
喧然聲名滿天地，好聲過耳俱成塵。
物情萬變伏還起，人生幾何安足恃。
何如物我兩忘言，雲在青山水在月。